กรณีศึกษา ยาสีฟัน "เทพไทย" จากสินค้า OTOP สู่แบรนด์ระดับประเทศ
รู้ไหมว่า ตลาดยาสีฟันสมุนไพรในไทย  มีเจ้าตลาดที่ครองตลาดมายาวนานหลายปี คือ ดอกบัวคู่ แต่ตอนนี้ กำลังมีผู้ท้าชิงรายใหม่ ที่กำลังเข้าแย่งชิงส่วนแบ่งนี้  นั่นก็คือ ยาสีฟัน “เทพไทย” 
25 ต.ค. 2563

กรณีศึกษา ยาสีฟัน "เทพไทย" จากสินค้า OTOP สู่แบรนด์ระดับประเทศ /โดย ลงทุนแมน
รู้ไหมว่า ตลาดยาสีฟันสมุนไพรในไทย 
มีเจ้าตลาดที่ครองตลาดมายาวนานหลายปี คือ ดอกบัวคู่
แต่ตอนนี้ กำลังมีผู้ท้าชิงรายใหม่ ที่กำลังเข้าแย่งชิงส่วนแบ่งนี้ 
นั่นก็คือ ยาสีฟัน “เทพไทย”
เรื่องราวของแบรนด์นี้เป็นอย่างไร?
ลงทุนแมนจะเล่าให้ฟัง 
╔═══════════╗
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
╚═══════════╝
ถ้าเรามาดูแบรนด์ยาสีฟันสมุนไพรในไทย
ดอกบัวคู่ เริ่มขายยาสีฟันมานานกว่า 43 ปี โดยตระกูล ลีเลิศพันธ์
ส่วนยาสีฟัน เทพไทย เริ่มขายอย่างเป็นทางการครั้งแรกในปี พ.ศ. 2547 หรือเมื่อ 16 ปีก่อนเท่านั้น
หลายคนอาจจะสงสัยว่า ทำไม เทพไทย เพิ่งเริ่มเป็นที่รู้จักเมื่อไม่กี่ปีที่ผ่านมา
เรื่องนี้ต้องย้อนกลับไปตั้งแต่ช่วงปี พ.ศ. 2546 
คุณสิริกร ชิวปรีชา ได้พัฒนาสูตรยาสีฟันสมุนไพรในครอบครัว ที่ต่อยอดมาจากองค์ความรู้ ที่ตกทอดมาตั้งแต่รุ่นคุณปู่ที่เป็นแพทย์ทหาร
โดยแต่เดิม ครอบครัวของคุณสิริกร อาศัยอยู่ในกรุงเทพฯ
แต่หลังจากเกิดวิกฤติต้มยำกุ้งในช่วงปี พ.ศ. 2540
คุณสิริกรและครอบครัวจึงย้ายไปอาศัยที่จังหวัดสงขลา ที่มีค่าครองชีพต่ำกว่า และยังพอมีลู่ทางทำธุรกิจได้
คุณสิริกร เริ่มจากการลองนำสูตรยาสีฟันที่คิดค้นขึ้นนี้ไปให้เพื่อนบ้านที่มีปัญหาทางช่องปากใช้
ซึ่งปรากฏว่า ได้รับผลตอบรับที่ดี คุณสิริกร จึงตัดสินใจเริ่มทำขาย โดยทำเองทุกขั้นตอน แล้วนำใส่ตะกร้าขายตามสถานที่ต่างๆ
วันหนึ่งระหว่างที่คุณสิริกร หิ้วขายของ และแวะนั่งพักบริเวณ ห้างไดอาน่า ในตัวเมืองหาดใหญ่ ซึ่งในขณะนั้นกำลังมีงาน OTOP หรือ สินค้าหนึ่งตำบลหนึ่งผลิตภัณฑ์
คุณสิริกร เห็นเช่นนั้นก็มีความคิดอยากทำให้ยาสีฟันของตัวเอง เข้ามาขายในงานนี้บ้าง 
จึงได้เริ่มเดินหน้าจดทะเบียนให้ยาสีฟันของตัวเอง ได้การรับรองเป็นสินค้า OTOP
สุดท้ายยาสีฟันเทพไทย (ในช่วงแรกชื่อ รักษ์ไทย) ก็ได้รับการรับรองเป็นสินค้า OTOP ของจังหวัดสงขลา
เทพไทย เริ่มเป็นที่รู้จักมากขึ้น แต่ก็ยังไม่เป็นที่รู้จักอย่างกว้างขวางมากนัก จนกระทั่ง คุณกร สุริยพันธุ์ ลูกชายคนเล็กของคุณสิริกร เข้ามาช่วยสานต่อกิจการ
คุณกร เริ่มพิจารณาข้อดีข้อเสียของแบรนด์ตัวเอง 
แล้วก็ค้นพบว่า สิ่งที่ยังขาดไปของแบรนด์ เทพไทย 
นั่นก็คือ “การทำการตลาด”
คุณกร นำบริษัทเข้าจดทะเบียนด้วยชื่อว่า บริษัท เทพไทย โปรดัคท์ จำกัด ในปี พ.ศ. 2556
จากนั้นก็เริ่มเดินหน้าปรับภาพลักษณ์ของบริษัท 
โดยเริ่มตั้งแต่การจ้างพรีเซนเตอร์ เป็นดาราชื่อดัง 
เช่น คุณเมญ่า นนธวรรณ มิสไทยแลนด์เวิลด์, คุณเวียร์ ศุกลวัฒน์ และ คุณเบลล่า ราณี
โดยในช่วงนั้น คุณเบลล่า ราณี กำลังมีผลงานแสดง เรื่อง บุพเพสันนิวาส ละครไทยย้อนยุค ซึ่งกำลังเป็นกระแสร้อนแรงในขณะนั้น จึงทำให้ยาสีฟันเทพไทย เป็นที่รู้จักมากขึ้น
เทพไทย ยังจับมือกับบริษัท Mass Marketing ซึ่งเป็นผู้จัดจำหน่ายสินค้าชื่อดังหลายแบรนด์ และมีพาร์ตเนอร์ที่เป็นช่องทางจัดจำหน่ายจำนวนมาก ทำให้ยาสีฟันเทพไทย ยิ่งเป็นที่รู้จักอย่างกว้างขวางมากขึ้นอีก
นอกจากนั้น เทพไทย ยังได้รับการรับรองจากสำนักงานคณะกรรมการอาหารและยา, คณะกรรมการกลางอิสลามแห่งประเทศไทย (ฮาลาล) และได้รับ รางวัลเป็นผลิตภัณฑ์ OTOP ระดับ 5 ดาว
จึงทำให้เทพไทย มีภาพลักษณ์เป็นแบรนด์ที่สะอาด และมีคุณภาพสูง
แล้วรายได้ของยาสีฟันเทพไทยเป็นอย่างไร?
ผลประกอบการของ บริษัท เทพไทย โปรดัคท์ จำกัด
ปี 2560 รายได้ 73 ล้านบาท กำไร 14 ล้านบาท 
ปี 2561 รายได้ 176 ล้านบาท กำไร 16 ล้านบาท
ปี 2562 รายได้ 298 ล้านบาท กำไร 71 ล้านบาท
รายได้ของ เทพไทย เติบโตขึ้นกว่า 300% ในเวลา 3 ปี
มาถึงตรงนี้หลายคนอาจสงสัยว่า 
ยาสีฟันเทพไทยนั้นแตกต่างจากแบรนด์อื่นในตลาดอย่างไร
สิ่งที่น่าสนใจอย่างแรกคือ 
ขณะที่ยาสีฟันแบรนด์อื่นๆ อาจจะพยายาม ทำให้ปากหลอดยาสีฟันใหญ่ขึ้น เพื่อให้ใช้หมดเร็วขึ้น
แต่ยาสีฟันของเทพไทย กลับเคลมว่า 1 หลอดใหญ่สามารถใช้แปรงได้ถึง 350 ครั้ง 
โดยมีจุดขายว่า บีบยาสีฟันเท่าเม็ดถั่วเขียวก็เพียงพอ
นอกจากคุณสมบัติทำความสะอาดฟันแบบยาสีฟันทั่วไปแล้ว 
ยาสีฟันเทพไทยก็มีคุณสมบัติในการรักษาโรคเหงือกฟัน 
ตามสรรพคุณสมุนไพรไทยอีกด้วย
เรื่องนี้จึงทำให้ ยาสีฟันเทพไทย ถูกแนะนำปากต่อปาก จนค่อยๆ กลายเป็นยาสีฟันที่หลายคนติดใจ
และปัจจุบัน คุณกร ก็ยังมีเป้าหมายที่จะขยายสินค้าไปยังต่างประเทศอีก โดยเริ่มจากแถบ CLMV หรือประเทศเพื่อนบ้านรอบๆ ไทย
สำหรับเรื่องของยาสีฟันเทพไทย 
ก็เป็นกรณีศึกษาที่ดีที่ทำให้เราเห็นว่า 
ธุรกิจเล็กๆ ระดับชุมชน ก็สามารถผลักดันตัวเองให้ก้าวสู่แบรนด์ระดับประเทศได้
จะเห็นว่าสิ่งสำคัญของการทำธุรกิจ คือการทำสินค้าให้ดี มีมาตรฐาน
และอีกสิ่งหนึ่งที่สำคัญไม่แพ้คุณภาพของสินค้า ก็คือการทำให้แบรนด์เป็นที่รู้จักให้ได้
เพราะถ้าแบรนด์มีทั้งสินค้าคุณภาพดี 
และสามารถทำให้เป็นที่รู้จักในกลุ่มผู้บริโภคได้
ก็จะสร้างการเติบโตได้อย่างก้าวกระโดด
เหมือนอย่าง ยาสีฟันเทพไทย ยาสีฟันสมุนไพรของไทย ที่กำลังมาแรง ในตอนนี้..
----------------------
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-กรมพัฒนาธุรกิจการค้า
-
-
-